Toni Kukoč

Toni Kukoč (sündinud 18. septembril 1968 Splitis) on Horvaatia endine elukutseline korvpallur, kes mängis aastatel 1993–2006 korvpalliliigas NBA, kus tuli Chicago Bullsiga kolmekordseks NBA meistriks. Jugoslaavia ja Horvaatia koondisega hulgaliselt tiitlivõistluste medaleid võitnud Kukoč valiti 2017. aastal FIBA kuulsuste halli. Kukoč alustas profikarjääri 17-aastaselt kodulinnaklubis KK Jugoplastika, kellega võitis kolm korda Euroliiga, neli korda Jugoslaavia meistriliiga ja kaks korda karika. Seejärel siirdus Kukoč aastateks 1991–1993 Itaalia kõrgliigaklubisse Treviso Benettoni, kellega tuli 1992. aastal meistriks ja 1993. aastal karikavõitjaks. Chicago Bulls valis Kukoči 1990. aasta NBA draft'i 29. valikuna, kuid Kukoč jätkas esialgu karjääri Euroopas ja siirdus USA-sse 1993. aastal. Debüüthooajal (1993/94) kogus ta Bullsi kasuks keskmiselt 10,9 punkti, 4 lauapalli ja 3,4 resultatiivset söötu mängus ning valiti uustulnukate sümboolsesse teise viisikusse. Koos NBA-sse naasnud Michael Jordani, Scottie Pippeni ja meeskonnaga liitunud Dennis Rodmaniga tuldi peatreener Phil Jacksoni juhendamisel aastatel 1996–1998 kolm korda järjest NBA meistriks. Kukoč oli vahetusmängijana Jordani ja Pippeni järel meeskonna paremuselt kolmas skooritegija ja viskas neil hooaegadel keskmiselt 13,2 punkti mängus. Enne 1998/99. hooaega läks Jordan taas erru, Pippen vahetati Houston Rocketsisse ja Jackson tegi treeneritöös pausi, mistõttu lõppes ka Bullsi valitsemisaeg. Kukoč tõi hooajal 1998/99 meeskonna liidrina keskmiselt 18,8 punkti, 7 lauapalli ja 5,3 resultatiivset söötu mängus, kuid Bulls jäi idakonverentsis viimaseks. Hooajal 1999/2000 vahetati Kukoč Philadelphia 76ersisse, järgmisel hooajal Atlanta Hawksi ja seejärel Milwaukee Bucksi. Bucksis mängis Kukoč karjääri viimased neli hooaega, mille jooksul tõi keskmiselt 7,7 punkti, 3,3 lauapalli ja 2,9 resultatiivset söötu mängus. 3-kordne NBA meister (1996–1998) NBA parim vahetusmängija (1996) NBA uustulnukate teine viisik (1994) Maailmameistrivõistluste kõige väärtuslikum mängija (1990) Euroopa meistrivõistluste kõige väärtuslikum mängija (1991) Valitud FIBA 50 parima mängija sekka (1991) 5-kordne Euroopa parima mängija Euroscar (1990, 1991, 1994, 1996, 1998) 4-kordne Euroopa parim mängija Mr. Europa (1990–1992, 1996) 3-kordne Euroliiga võitja (1989–1991) 3-kordne Euroliiga Final Fouri kõige väärtuslikum mängija (1990, 1991, 1993) Euroliiga finaalseeria resultatiivseim mängija (1990) Itaalia meister (1992) Itaalia karika võitja (1993) 4-kordne Jugoslaavia meister (1988–1991) 2-kordne Jugoslaavia karika võitja (1990, 1991) 3-kordne Horvaatia aasta sportlane (1989–1991) FIBA kuulsuste halli liige (2017) Kukoč on Jugoslaavia korvpallikoondisega võitnud olümpiamängudel 1988. aastal hõbeda, maailmameistrivõistlustel 1990. aastal kulla ning Euroopa meistrivõistlustel 1987. aastal pronksi ning 1989. ja 1991. aastal kulla. Horvaatia koondisega on Kukoč võitnud olümpiamängudel 1992. aastal hõbeda ning maailmameistrivõistlustel 1994. aastal pronksi ja Euroopa meistrivõistlustel 1995. aastal samuti pronksi. Dream Team, Shaq and Kukoc headline 2017 Class of FIBA Hall of Fame Inductees FIBA basketball, 23.08.2017. Toni Kukoč – NBA.com Toni Kukoč – Basketball-Reference.com